Mazurek, Milan, poslanec NR SR (2023-01-24):
Budem sa snažiť hovoriť k tým pár posledným biorobotom, ktorí tu ostali, keď ich sú, keď sú štyria-piati, tak je to možno veľa, a chcem zdôrazniť z tohto miesta, že ma fascinuje životaschopnosť tohto podivuhodného, tragikomického protislovenského zoskupenia. Vy ste totižto ako nejaký vírus alebo nejaký parazit, nejaká pásomnica, ktorú sa hostiteľ celou svojou vôľou a silou snaží vyvrhnúť zo svojho tela, ale celou silou zároveň tento parazit bojuje, aby sa udržal, prežil a vycical z toho hostiteľa čo najviac. Vy ste ten vírus, vy ste ten parazit a vašim hostiteľom je slovenský národ. Národ, ktorý vám opakovane dáva pri každej príležitosti najavo, že vás nechce, neznesie, nemôže ani cítiť. Národ, ktorý vám prostredníctvom svojich volených zástupcov v tomto pléne vyjadril nedôveru, národ, ktorý vás odvolal ako vládu, a vy mu hovoríte, vy ste nás odvolali, ale my vás považujeme za obyčajný biedny odpad a budeme tu do konca septembra, lebo sme si to povedali . Skúste niečo také urobiť v nejakom zamestnaní, kde vám šéf povie, že vás skrátka vyhadzuje, splní na to zákonné podmienky a rozviaže s vami zmluvu. Ale vy mu poviete: No, šéfe, počkaj, počkaj, ja tu budem ešte deväť mesiacov, lebo ja sa volám Igor Matovič, lebo sa volám Richard Sulík, lebo sa volám Jozef Pročko. Mne je to úplne jedno, kohokoľvek z vás vezmeme. Skúste niečo také urobiť. Vyfackajú vás a vyhodia pred dvere. Ale vy celému národu tvrdíte, hoci ste boli odvolaní, hoci vám bola v pléne vyjadrená nedôvera a hoci logika aj ústavná zvyklosť káže, že okamžite majú byť vyhlásené predčasné voľby v najkratšom a najskoršom možnom termíne, ako je to len možné, tak vy im tvrdíte, no ale počkať, počkať, my potrebujeme udržať svoje poslanecké platy až do septembra a do 30. septembra, pretože na ten termín chceme predčasné voľby, ak vôbec budú pri takomto tempe. A viete prečo? Pretože ešte aj za ten september musí ten plat prísť celý pre týchto poslancov, pre týchto biorobotov, aby v októbri dostali plnohodnotnú sumu, aby to náhodou nebolo o 300 alebo o 400 eur menej, lebo to by bol koniec sveta. Chcete prísť ešte aj k tým posledným príspevkom pre politické strany, pretože hoci má to OĽANO 11 alebo 12 mil. eur na účte, stále je to málo. Igor si predsa za tú devastáciu Slovenska podľa vás zaslúži viac, aby mu do tej eseročky, do toho obyčajného primitívneho kultu prišiel ešte, ešte o milión eur naviac, preto majú byť voľby 30. septembra. Je neuveriteľné, akú drzosť máte, s akou bezhanebnosťou proste pristupujete k občanom Slovenskej republiky! Ako im tvrdíte, že pre vás nič neznamenajú! A keď to chcete ešte úplne dopodrobna, skrátka opečiatkovať, dať tomu ten posledný punc vašej totalitnej boľševickej kvality, tak im poviete, že z ústavy, z toho návrhu, o ktorom tu rokujeme, ešte vyhodíte možnosť na referendum, aby občania Slovenskej republiky nesmeli v referende odvolať vládu, ktorú si sami zvolia. To znamená, v preklade im nejaký Pročko alebo nejaký iný poslanec tejto rozpadnutej tragikomickej odvolanej protislovenskej koalície povie, zvolil si nás a potom štyri roky drž hubu a krok, pretože my poslanci OĽANO, ZA ĽUDÍ, SaS a SME RODINA ťa považujeme za obyčajný odpad, pretože budeme podporiť návrh novely ústavy, ktorý ti zakáže urobiť čokoľvek pre to, aby si sa vlády, ktorá ti ničí život, ktorá ťa ponižuje, ktorá ťa oberá o slobodu a ktorá ruinuje tvoj štát, zbavil. To znamená, že vláda a jej predstavitelia môžu na Slovensku páchať akékoľvek škody. Môžu páchať akékoľvek zlo. Môžu celý štát rozobrať do šrúbky, môžu zničiť všetko, čo vidia, ale občania to musia skrátka strpieť, pretože taká je vôľa týchto biorobotov. A priniesla to sem pani poslankyňa Kolíková, bývalá ministerka spravodlivosti, ktorá od spravodlivosti je tak ďaleko ako od inej planéty, a povie, že to je vlastne lepší návrh, že to je liberálny, demokratický návrh. Oni, ktorí sa nazývajú liberáli v tej strane Sloboda a Solidarita, hovoria, že občania nesmú mať právo zbaviť sa vlády, ktorá im ničí život. To je, to je niečo neuveriteľné! Naozaj neuveriteľné, a pritom je kvórum v Slovenskej republike nastavené na 50 %. To znamená, aby mohol niekto odvolať vládu, potrebuje ten národ naštvať do takej miery, že tí ľudia už naozaj nevidia inú možnosť. Aj napriek tomu, že tu neexistuje zvyklosť, že tu neexistuje tradícia úspešných referend, tak sa tí ľudia postavia a prídu a odvolajú tú vládu. Aj napriek tomu, že musia urobiť tak veľa zla, tak neskutočných podlostí, aby tí ľudia prišli a odvolali tú vládu, aj napriek tomu sa toho boja. Prečo asi? Pretože oni sú presne tou vládou, ktorá do bodky napĺňa definíciu toho, o čom hovorím, pretože chcú škodiť, pretože chcú oberať ľudí o slobodu, pretože chcú ruinovať štát, pretože ničia a ruinujú ekonomiku, pretože sa na jednej strane pozerajú na to, ako občanom chodia desaťnásobné ceny elektriny, s ktorými nič neurobili, a na druhej strane im povedia: Išlo ti, milá kaderníčka, milý autoservis, milý malý podnikateľ, prevádzkovateľ reštauračných služieb, desaťnásobná cena energií. No tak si to zožer do sýtosti, lebo ja chcem byť do 30. septembra poslanec. Neuveriteľné! To je tak ponižujúce, tak odporné voči ľuďom, že by si toto nedovolil nikto. Toto si nedovolila žiadna vláda pred vami. To si nedovolil Mečiar ani ten váš milovaný Dzurinda, ktorý sa tu spásonosne chce vrátiť. To si nedovolila ani Radičová. Nikto si nedovolil takú podlosť, že povedal ľuďom, síce ste ma odvolali, ale ja tu budem deväť mesiacov parazitovať na vašej tvrdej práci naďalej bez akejkoľvek legitimity, bez akejkoľvek funkčnej vládnej moci, v stave úplného odvolania a budem sa vám, občania Slovenskej republiky, smiať do tváre. Zavŕšili ste to svoje vládnutie spôsobom, ktorý by si pred pár rokmi nikto nevedel ani predstaviť. Dokázali ste ľuďom ukázať, že dno vašej vlády neexistuje, že aj napriek tomu, že keď si ľudia pomyslia, že už ste to dno našli a že nižšie klesnúť nemôžete, z ľudskej politickej, profesnej, akejkoľvek stránky, vy nájdete spôsob, ako ho preraziť a ukázať, že ste podlejší, zákernejší a nepredstaviteľne horší, ako si ktokoľvek dovtedy vôbec mohol myslieť, že ľudí považujete za obyčajný odpad. Za baterky, ktoré majú robiť, ktorí vás majú raz za štyri roky odvoliť, ktorí potom majú držať hubu a krok, ktorí majú platiť dane pre vaše platy, a vy si budete na ich úkor s tým, že im budete ruinovať život, nažívať aj naďalej. Potom prídete sem a tvrdíte, že vy máte riešenie pre predčasné voľby. Prepáčte, ale nikto čestný a zodpovedný z tejto opozície vám predsa nemôže schváliť návrh, v ktorom zakazujete občanom odvolať vládu počas jej funkčného obdobia, v ktorom hovoríte ľuďom, že nebudú mať právo nič urobiť s tým, čo sa im v životoch deje. Veď to je nemysliteľné. To by navrhol snáď len Hitler a Stalin a vy! A my to tu máme podporiť?! Jasné, že niečo také nepodporíme. My v hnutí REPUBLIKA jednoznačne stojíme za právom občanov Slovenskej republiky povedať si svoj názor, vysloviť, čo si o tejto vláde myslia, a keď sú s tou vládou nespokojní, aby ich mohli odvolať tak, ako ju mali právo zvoliť. Potom je to čaro demokracie, ktorej vy sa tak veľmi bojíte. Preto nepodporíme tento šialený Kolíkovej pozmeňujúci návrh a v žiadnom prípade nepodporíme novelu ústavy za toho predpokladu, že tam nebude referendum. A ešte môžete snívať o tom, že my vám povieme, že je v poriadku, ak tu budete deväť mesiacov ako kvoky na vajciach sedieť a ruinovať Slovensko naďalej bez akejkoľvek legitimity a politickej moci, ktorá by pochádzala od občanov napriek tomu, že ste odvolaní, a my sa budeme tešiť na predčasné voľby, ktoré prídu 30. septembra. Prečo nie 11. novembra, prečo nie 25. decembra? Čo to má s tým 30. septembrom? Ako tu bolo povedané, jeden jediný racionálny zmysluplný argument tu od vás biorobotov nezaznel, prečo by malo byť spravodlivé a férové voči občanom mať voľby 30. septembra. Po tom, čo vaša vláda padla a neexistuje žiadna alternatíva pre ďalšie vládnutie alebo nadpolovičnú väčšinu v tomto pléne. Neexistuje žiadny argument! V podstate ste povedali, že je to nejaký kompromis. Kompromis veci vašou... medzi vašou mocibažnosťou, medzi vašou chamtivosťou, medzi vašou nenávisťou k občanom Slovenskej republiky a túžbou napakovať si vrecká. Taký kompromis? V poriadku, ale to povedzte na rovinu. Ste nenažraní, zúfalí a zbabelí a chcete svoje platy, preto, národ slovenský, makaj, plať dane a zarábaj na naše živobytie a my ti budeme spoľahlivo – tak ako doteraz – ruinovať život. A som zvedavý, či do tu do 30. septembra pri takejto politike a pri takomto ruinovaní občanov, pri takýchto cenách energie a pri spôsobe, ktorým vediete Slovensko, ešte vôbec ostane niekto, kto vám bude schopný tieto dane naďalej platiť, aby ste mohli svoj život na takejto vysokej nohe viesť aj naďalej bez akejkoľvek legitimity a po odvolaní v Národnej rade. To znamená, snívajte o tom, že vám niekto z opozície takýto návrh podporí. Je to neprijateľné a voľby majú byť čo najskôr. Občania si to zaslúžia, bolo by to správne, bolo by to spravodlivé a hlavne bolo by to demokratické. To je to slovo, ktoré do vašich úst nepatrí.